
Për detyrimet e kontrolluesve përpara se të përpunojnë të dhënat personale

Në mbështetje të shkronjës “c” të pikës 1 të nenit 30 të ligjit nr. 9887, datë 10.3.2008 “Për mbrojtjen e të dhënave personale”, të ndryshuar, Komisioneri për Mbrojtjen e të Dhënave Personale

Udhëzon:

1. Të gjithë kontrolluesit publikë dhe privatë, përpara se të kryejnë përpunimin e të dhënave personale, në përputhje me ligjin nr. 9887, datë 10.3.2008 “Për mbrojtjen e të dhënave personale”, të ndryshuar (këtej e tutje ligji), detyrohen:
a) të mbledhin të dhëna personale në përputhje me qëllimin;
b) të informojnë subjektin e të dhënave në përputhje me nenin 18 të ligjit;
c) të kryejnë njoftimin manualisht ose elektronikisht në përputhje me këtë ligj dhe formularin e njoftimit të miratuar nga komisioneri me urdhrin nr. 221, datë 27.12.2012;

ç) të plotësojnë në afat kërkesat e komisionerit për formularin e njoftimit, kur ai konsiderohet i paplotë. Nëse kontrolluesi nuk plotëson përmbajtjen e njoftimit brenda afatit të përcaktuar, njoftimi konsiderohet i pakryer dhe do të gjobitet sipas shkronjës “d” të pikës 1 të nenit 39 të ligjit;
d) të marrin masa teknike dhe organizative për ruajtjen dhe sigurinë e të dhënave personale në përputhje me këtë ligj dhe udhëzimet përkatëse;
dh) të paraqesin kërkesë për autorizim në rastin e përpunimit të të dhënave sensitive për një interes të rëndësishëm publik, duke parashikuar masa të përshtatshme mbrojtëse;
e) të paraqesin kërkesë për autorizim për transferimin ndërkombëtar të të dhënave personale në një shtet që nuk ka nivel të mjaftueshëm të mbrojtjes së të dhënave, në përputhje me formularin e transferimit të miratuar nga komisioneri (publikuar në faqen zyrtare).
Kontrolluesit përjashtohen nga ky detyrim në rastet e parashikuara në pikën 2 të nenit 8 të këtij ligji dhe vendimin e miratuar nga komisioneri nr. 3, datë 20.11.2012 “Për përcaktimin e shteteve, me nivel të mjaftueshëm të mbrojtjes së të dhënave personale”;
ë) të paraqesin kërkesë për autorizim, në raste të veçanta, për përdorimin e të dhënave personale për qëllime jo të përcaktuara në grumbullimin e tyre, duke respektuar parimet e nenit 5 të ligjit;
f) të kryejnë përpunimin e të dhënave sensitive me pëlqimin e dhënë me shkrim nga subjekti i të dhënave;
g) të caktojnë personin përgjegjës (të kontaktit), i cili kryen mbikëqyrjen e brendshme, të përmbushjes së detyrimeve për mbrojtjen e të dhënave personale nga ana e kontrolluesit;
h) të ruajnë konfidencialitetin dhe besueshmërinë edhe pas përfundimit të funksionit/detyrës.
2. Moszbatimi i kërkesave të këtij udhëzimi, përbën shkelje të ligjit “Për mbrojtjen e të dhënave personale” dhe dënohet sipas nenit 39 të tij.
3. Për zbatimin e këtij udhëzimi ngarkohen të gjithë kontrolluesit publikë e privatë në territorin e Republikës së Shqipërisë.
4. Udhëzimi nr. 2, datë 25.2.2010 “Për detyrimet e kontrolluesve dhe përpunuesve përpara se të përpunojnë të dhënat personale” shfuqizohet.
Ky udhëzim hyn në fuqi menjëherë dhe botohet në Fletoren Zyrtare.

